tartuNLP/wikipedia-smugri-20251201 huggingface dataset:
Flydubain lento 981

Flydubain lento 981 oli Flydubain reittilento Dubain kansainväliseltä lentoasemalta Rostov-na-Donun lentoasemalle. 19. maaliskuuta 2016 lentoa operoinut Boeing 737-8KN syöksyi maahan yrittäessään lähestymistä, ja kaikki 62 koneessa ollutta kuolivat.
Lento.
Lento 981 oli aikataulutettu lähtemään Dubain kansainväliseltä lentoasemalta 18. maaliskuuta 2016 kello 21.45 (UTC+4). Lennon oli määrä saapua Rostov-na-Donun lentoasemalle kello 01.20 (UTC+3) seuraavana päivänä. Lento lähti Dubaista 35 minuuttia myöhässä kello 22.20.
Hälytys lentokoneen tuuliväänteestä varoittavasta järjestelmästä pakotti lentäjät hylkäämään laskeutumisen muutaman kilometrin päässä kiitotiestä. Kone ohjattiin lentämään odotuskuviota kentän läheisyyteen, odottamaan sään paranemista. Samaan aikaan Aeroflotin lento 1166 teki kolme epäonnistunutta laskeutumisyritystä, jonka jälkeen se ohjattiin läheiselle Krasnodarin kansainväliselle lentoasemalle kello 02.59.
Noin kaksi tuntia myöhemmin, lennon 981 toisen laskeutumisyrityksensä aikana, ilmannopeus kasvoi äkillisesti 23 solmua (43 km/h), joka johti taas vaaralliseen tuuliväänteeseen. Toisin kuin ensimmäisellä ylösvedolla, koneen laskutelineet vedettiin nyt sisään ja laipan säätöä vähennettiin. Tämän johdosta lentokoneen nokka nousi merkittävästi ylöspäin, jolloin lentävän kapteenin täytyi painaa ohjaussauvalla huomattavasti vastaan. Kapteeni sai painettua nokan alas, mutta jatkoi painamista, joka johti 45 asteen syöksyyn kohti maata. 19. maaliskuuta kello 03.42 kone iskeytyi kiitorataan ja syttyi palamaan. Koneen osia lensi joka puolelle kiitorataa.
Kaikki 62 kyydissä ollutta (55 matkustajaa ja seitsemän miehistön jäsentä) kuolivat. Matkustajista 44 oli venäläisiä.
Boboye (departementti)

Boboye (myös "Birni N’Gaouré") on departementti Nigerin Dosson alueella. Sen pinta-ala on 3 704 neliökilometriä. Asukkaita on 252 597 henkeä (vuonna 2012, väestönlaskenta).
Boboyen departementti sijaitsee Dosson alueen länsiosassa. Se rajoittuu koillisessa Logan, idässä Dosson ja etelässä Falmeyn departementteihin sekä lännessä ja pohjoisessa Tillabérin alueeseen.
Departementin hallinnollinen keskus on Birni N’Gaourén kaupunki. Samannimisen kaupunkikunnan lisäksi siihen kuuluu seitsemän maalaiskuntaa: Fabidji, Fakara, Harikanassou, Kankandi, Kiota, Koygolo, N’Gonga. Perinteinen hallinto käsittää Birni N’Gaourén, Harikanassoun ja Koygolon kantonit. Kyliä on yhteensä 629. Asukkaat ovat etupäässä songhaita ja djermoja, fulbeja ja tuaregeja.
Major-turnaukset

Major-turnaukset ovat miesten ammattilaisgolfin neljä arvostetuinta kilpailua. Kauden aikana pelataan neljä major-turnausta:
Vanhin major-turnaus, Britannian avoin golfturnaus, pelattiin Englannissa ensimmäisen kerran vuonna 1860. Yhdysvaltain avoin aloitettiin 1895, PGA Championship 1916, ja Masters 1934.
Major-turnauksia arvostetaan muita turnauksia enemmän useasta syystä. Niillä on pitkä ja merkittävä historia ja perinteet. Major-turnauksen voitto antaa PGA Tourilla 600 pistettä siinä kun tavallisen osakilpailun voitto antaa 500 pistettä. Majorien palkintorahat ovat myös suuremmat kuin muiden turnausten.
Eniten major-voittoja vuoteen 2019 mennessä saavuttaneita pelaajia ovat Jack Nicklaus (18), Tiger Woods (15), Walter Hagen (11), Ben Hogan (9) ja Gary Player (9).
Kaikkien saman kalenterivuoden majorien voittoa kutsutaan Grand Slamiksi. Yksikään golfaaja ei ole vielä saavuttanut Grand Slamia. Tiger Woods piti vuonna 2001 samanaikaisesti hallussaan kaikkien neljän turnauksen titteliä, mutta ne eivät tulleet samana vuonna. Hänen lisäkseen viisi pelaajaa – Gene Sarazen, Ben Hogan, Gary Player, Jack Nicklaus ja Rory McIlroy – on koko uransa aikana voittanut jokaisen majorin vähintään yhden kerran, mistä käytetään nimitystä "Career Grand Slam". Hogan voitti vuonna 1953 kolme major-turnausta mutta ei osallistunut PGA Championshipiin aikatauluongelmien vuoksi.
Dioundiou (departementti)

Dioundiou on departementti Nigerin Dosson alueella. Sen pinta-ala on 1 508 neliökilometriä. Asukkaita on 109 615 henkeä (vuonna 2012, väestönlaskenta).
Dioundioun departementti sijaitsee Dosson alueen itäosassa. Se rajoittuu Pohjoisessa Tibirin, lännessä Dosson ja etelässä Gayan departementteihin sekä idässä Nigeriaan. Departementtiin kuuluu kolme maalaiskuntaa: Dioundiou, Karakara ja Zabori. Kyliä on yhteensä 363.
Tito Okello

Tito Lutwa Okello (1914 – 3. kesäkuuta 1996) oli Ugandan presidentti puolen vuoden ajan 1985–1986. 
Okello liittyi nuorena Britannian Afrikan joukkoihin. Hän taisteli Britannian puolella Kenian Mau-mau-kapinassa. Ugandan itsenäistyttyä hän siirtyi sen armeijaan ja kohosi everstiksi. Kun idi Amin syrjäytti Oboten, Okello lähti maanpakoon Tansaniaan. Siellä hän osallistui niiden joukkojen valmisteluun, jotka syrjäyttivät Aminin 1979.
Ugandan armeijassa oli jännitteitä langojen ja atšolia puhuvien ryhmien välillä. Atšoliupseerien johtama ryhmittymä kaappasi vallan heinäkuussa 1985 ja nimitti pian Okellon presidentiksi. 
Okello syrjäytettiin tammikuussa 1986. Hän lähti maanpakoon Keniaan, Tansaniaan ja Eurooppaan, ja kuoli vuonna 1996 82-vuotiaana.
Jalkapallon Afrikan-mestaruuskilpailut 2017

Jalkapallon Afrikan-mestaruuskilpailut 2017 olivat järjestyksessään 31. jalkapallon Afrikan-mestaruuskilpailut. Kilpailujen isäntämaana toimi Gabon. CAF myönsi kisat ensin Libyalle, mutta maassa alkaneesta sisällissodasta johtuen kilpailut siirtyivät Gabonille.
Valintaprosessi.
Järjestämisestä olivat kiinnostuneet seuraavat valtiot: Botswana, Guinea, Etelä-Afrikka, Guinea, Kongon demokraattinen tasavalta, Marokko, Sambia ja Zimbabwe. Lopullisia hakemuksia joko vuoden 2015 tai 2017 kilpailujen järjestämisestä CAF sai kolme: Kongolta, Marokolta ja Etelä-Afrikalta. Myöhemmin Kongo veti hakemuksensa pois. Lopulta päätettiin, että Marokko järjestää vuoden 2015 kilpailut ja Etelä-Afrikka vuoden 2017. Etelä-Afrikka ja Libya vaihtoivat järjestysvuoroa siten, että Libyan piti järjestää vuoden 2017 kilpailut ja Etelä-Afrikan vuoden 2013.
Elokuussa 2014 Libya vetäytyi kisaisännyydestä sisällissodasta johtuen. Kilpailujen uudella hakukierroksella kilpailuja haki seitsemän valtiota: Algeria, Egypti, Gabon, Ghana, Kenia, Sudan ja Zimbabwe. Näistä vain Egypti, Algeria, Gabon ja Ghana todettiin hakukelpoisiksi. Äänestyksen jälkeen Gabon valittiin isäntämaaksi huhtikuussa 2015. Kilpailut olivat toiset Gabonin järjestämät Afrikan-mestaruuskilpailut: edellisen kerran maa järjesti kilpailut 2012 yhdessä Päiväntasaajan Guinean kanssa.
Karsinnat.
Karsintalohkot arvottiin 8. huhtikuuta 2015 Kairossa. Isäntämaa Gabon pääsi kilpailuihin suoraan ilman karsintoja. Aluksi Marokko suljettiin turnauksen ulkopuolelle johtuen epäselvyyksistä kisaisännyydestä, mutta CAS perui sulkemisrangaistuksen, joten Marokko sai osallistua karsintoihin.
Joukkueet jaettiin 13 lohkoon, joissa jokaisessa oli neljä joukkuetta. Lohkojen voittajat ja kaksi parasta toiseksi sijoittunutta pääsivät lopputurnaukseen.
Lohkoarvonta.
Lohkoarvonta suoritettiin 19. lokakuuta 2016 Librevillessä, Gabonissa. Kuusitoista maata oli jaettu neljään koriin, joista ensimmäisessä korissa oli neljä parasta maata. Gabon oli ensimmäisessä arvontakorissa isäntämaana. Loput viisitoista maata oli sijoitettu niiden kolmen edellisten Afrikan-mestaruuskilpailujen tilastojen mukaan.
Maalintekijät.
3 maalia:
2 maalia:
1 maali:
1 oma maali:
Felix ja Ottilia

Felix ja Ottilia ("Felix și Otilia") on neliosainen romanialainen television minisarja vuodelta 1972. Sen on ohjannut Iulian Mihu ja se perustuu George Călinescun romaaniin "Enigma Otiliei". Sarja esitettiin Yle TV1 -kanavalla alkuvuodesta 1973.
Juoni.
Nuori Felix saapuu Bukarestiin opiskelemaan lääketiedettä ja pääsee asumaan enonsa taloon, jossa hän tutustuu toinen toistaan värikkäämpiin sukulaisiinsa. Kaikista muista poikkeaa epätodellisen kaunis Ottilia, johon Felix rakastuu saamatta vastakaikua. Ottilia nai suojelijansa, rikkaan Pascalopolin, mutta ei löydä onneaan ja tuhoaa lopulta hänetkin.
Karsinnat jalkapallon Afrikan-mestaruuskilpailuihin 2017

Karsinnat jalkapallon Afrikan-mestaruuskilpailuihin 2017 alkoivat 12. kesäkuuta 2015 ja päättyvät 6. syyskuuta 2016. Lohkojen voittajat sekä kaksi lohkossaan parhaiten pärjännyttä toiseksi sijoittunutta pääsivät Gabonissa pelattuun lopputurnaukseen. 
Arvonta.
Karsintoihin osallistuvat joukkueet jaettiin neljään arvontakoriin rankingpisteiden perusteella. Arvonta suoritettiin 7. huhtikuuta 2015 Kairossa, Egyptissä. Vaikka Gabon isäntämaana oli jo selviytynyt turnaukseen, arvottiin se myös yhteen lohkoista. Gabonin otteluita ei huomioitu lohkon tuloksiin, vaan ne ovat ystävyysotteluita.
Arvontakorit.
Kori 1
Kori 2
Kori 3
Kori 4
Karsintasysteemi.
Joukkueet jaettiin kolmeentoista lohkoon, joista jokaisessa oli neljä joukkuetta. Lohkojen voittajat etenivät suoraan lopputurnaukseen. Kaikkien lohkojen, paitsi lohkon, johon isäntämaa Gabon oli arvottu, parhaat toiseksi sijoittuneet pääsivät myös lopputurnaukseen.
Jos kaksi joukkuetta oli tasapisteissä, ratkaistiin joukkueiden järjestys seuraavalaisella järjestyksellä:
1. Pisteet keskinäisistä otteluista.
2. Maaliero keskinäisissä otteluissa.
3. Tehdyt maalit keskinäisissä otteluissa.
4. Vierasmaalit keksinäisissä otteluissa
5. Jos joukkueita on useita, ja sääntöjen 1.-4. soveltamisen jälkeenkin kaksi joukkuetta on tasoissa, sovelletaan näitä sääntöjä uudestaan vain näille kahdelle joukkueelle
6. Maaliero kaikissa otteluissa
7. Tehdyt maalit kaikissa otteluissa
8. Tehdyt maalit vierasotteluissa
9. Arpa
Alkulohkot.
Lohko G.
Tšad vetäytyi turnauksesta rahaongelmien takia. Kaikki pelatut ottelut mitätöitiin vetäytymisen jälkeen.
Lohko I.
Myös Gabon oli arvottu lohkoon, mutta ottelut, joissa Gabon oli toisena osapuolena, olivat ystävyysotteluja, sillä Gabon pääsi turnaukseen isäntämaana suoraan eivätkä näin vaikuta sarjataulukkoon.
Parhaat maalintekijät.
"Tilanne 7. syyskuuta 2015"
Sara Säkkinen (jääkiekkoilija)

Sara Säkkinen (s. 7. huhtikuuta 1998 Tampere) on suomalainen jääkiekkoilija, pelipaikaltaan hyökkääjä. Hän on pituudeltaan 160 cm ja laukoo vasemmalta. 
Pelaajaura.
Säkkinen aloitti naisten SM-sarjassa pääsarjauransa Tampereen Ilveksessä kaudella 2013–2014. Hän edusti Team Kuortanetta kaudesta 2014–2015 kauteen 2017–2018 asti.
Kaudella 2017–2018 Säkkinen saavutti joukkueelleen pronssia. Kausiksi 2018–2022 Säkkinen siirtyi Yhdysvaltojen yliopistosarjoihin pelaamaan Ohion osavaltionyliopistossa. Kaudella 2022–2023 hän edusti Svenska damhockeyliganin AIK:ta toimien myös joukkueen kapteenina. Seuraavalla kaudella hän pelasi Djurgårdenissa.
Säkkinen on pelannut Suomen pääsarjassa 104 runkosarjaottelua, joissa hän on tehnyt 25 maalia ja antanut 43 maalisyöttöä. Pudotuspeleissä on antanut 17 ottelussa viisi maalisyöttöä. USA:n yliopistosarjassa hän on tehnyt pelaamissaan 119 ottelussa yhdeksän maalia ja antanut 24 maalisyöttöä. SDHL:n 47 runkosarjaottelussa hän on tehnyt neljä ja syöttänyt kuusi maalia. Pudotuspelien viidessä ottelussa hän on tehnyt yhden maalin.
Säkkinen on edustanut Suomea alle 18-vuotiaiden MM-kilpailuissa 2014, 2015 ja 2016. Hänet valittiin naisten maajoukkueeseen ensimmäisen kerran elokuussa 2015. Hän on pelannut naisten MM-kilpailuissa 2016, jolloin Suomi oli neljäs, ja 2017 Suomen saadessa pronssia. Pyeongchangin olympialaisissa 2018 hän saavutti pronssia. Kauden 2023–2024 loppuun mennessä hän on pelannut kaikkiaan 77 naisten maaottelua ja kerännyt niissä tehopisteet 3+7=10. MM-kilpailuissa hän on tehnyt 12 ottelussa yhden maalin ja antanut yhden maalisyötön. Olympialaisissa hän on pelannut kuusi ottelua ilman tehopisteitä.
Andrei Vorontsevitš

Andrei Konstantinovitš Vorontsevitš (, s. 17. heinäkuuta 1987 Omsk, Venäjän SFNT, Neuvostoliitto) on venäläinen koripalloilija.
Vorontsevitš on pelannut kotimaansa PBK TsSKA Moskovassa, jossa hän on voittanut muun muassa Euroliigan mestaruuden kaudella 2007–2008 ja useita VTB United-liigan mestaruuksia.
Venäjän maajoukkueessa Vorontsevitš on pelannut muun muassa Pekingin kesäolympialaisissa 2008, missä Venäjä sijoittui yhdeksänneksi, vuoden 2010 MM-kilpailuissa, joissa se oli seitsemäs ja vuoden 2011 EM-kilpailuissa, missä maa voitti pronssia.
Sergei Bykov

Sergei Vladimirovitš Bykov (, s. 26. helmikuuta 1983 Novodvinsk, Venäjän SFNT, Neuvostoliitto) on venäläinen koripalloilija.
Bykov on pelannut kotimaansa seurajoukkueissa kuten PBK TsSKA Moskovassa ja BK Lokomotiv Kubanissa. Hän voitti Eurocupin vuonna 2013.
Venäjän maajoukkueessa Bykov pelasi muun muassa Pekingin kesäolympialaisissa 2008, missä Venäjä sijoittui yhdeksänneksi, vuoden 2010 MM-kilpailuissa, joissa se oli seitsemäs, vuoden 2007 EM-kilpailuissa, missä Venäjä voitti Euroopan mestaruuden ja vuoden 2011 EM-kilpailuissa, missä maa voitti pronssia.
Keisarin Morsian

Keisarin morsian on maustettua mustaa teetä. Se on vuonna 1985 Nordqvistin teetalossa kehitetty, morsianta etsivästä keisarista kertovan tarinan pohjalle luotu teelaatu. 
Keisarin morsian on Suomen suosituin maustettu teesekoitus. Pohjana on mustaa assam- ja ceylonteetä. Teepohja on maustettu mustaseljan ja kvittenin aromeilla sekä appelsiinikuoren ja ananaksen paloilla. Mukana on myös ohdakekukan terälehtiä.
"Kertomuksen mukaan keisari lähetti itse maustamansa teen valitulleen. Neito ihastui teehen ja myöntyi keisarin kosintaan. Neidon maku kehittyi mukaan vuosien saatossa vaativaksi, ja hän toimitutti itselleen herkkuja ympäri valtakuntaa. Tarina kertoo, että näin Kiinan logistiikkajärjestelmä kehittyi."
Lähteet.
Nikita Šabalkin

Nikita Aleksejevitš Šabalkin (, s. 9. lokakuuta 1986 Ordžonikidze, Pohjois-Ossetian ASNT, Neuvostoliitto) on venäläinen koripalloilija.
Šabalkin voitti Venäjän maajoukkueessa Euroopan mestaruuden Espanjassa 2007 ja EM-pronssia Liettuassa 2011.
Sä huudat

"Sä huudat" on ensimmäinen single suomalaisen rap-artisti Cheekin lokakuussa 2015 julkaistulta yhdeksänneltä studioalbumilta Alpha Omega. Single julkaistiin 19. elokuuta 2015.
"Sä huudat" oli ensimmäinen kappale, jonka Cheek julkaisi vuoden kestäneen keikka- ja julkaisutaukonsa jälkeen. Hän on kuvaillut kappaletta "voimakkaimmaksi koskaan tekemäkseen biisiksi", ja kertonut sen kuvaavan tauon aikana syntyneitä ajatuksia.
Kappaletta kuunneltiin Spotifyssa ensimmäisen vuorokauden aikana 254 900 kertaa. Se rikkoi näin Suomen Spotifyn vuorokauden kuunteluennätyksen, jonka JVG:n "Tarkenee" kuukautta aiemmin vei Cheekin "Timantit on ikuisia" -kappaleelta 110 000 toistolla.
"Sä huudat" sijoittui Suomen virallisella listalla ensimmäiseksi sekä single- että latauslistoilla. Se nousi suoraan molempien listojen kärkeen viikolla 35/2015. Kappale pysyi singlelistan ykkösenä myös seuraavan viikon. Radiosoittolistalla "Sä huudat" oli parhaimmillaan viides viikoilla 37/2015 ja 39/2015. Yhteensä listaviikkoja kertyi sekä single-, lataus- että radiosoittolistoilla 11.
Hannu Aukian ohjaama musiikkivideo kappaleeseen julkaistiin YouTubessa 28. elokuuta. Sitä on katsottu 4,5 miljoonaa kertaa.
Måns

Måns on ruotsalainen miehen etunimi, lyhentymä latinalaisperäisestä nimestä Magnus.
Suomessa nimi Måns on Digi- ja väestötietoviraston tietojen mukaan annettu vuoden 2019 loppuun mennessä noin 200 henkilölle. Månsin nimipäivä on suomen­ruotsalaisen kalenterin mukaan 19. elokuuta, joka on vanhastaan myös Magnuksen nimipäivä.
I pirati della Malesia (vuoden 1941 elokuva)

I pirati della Malesia (”Malesian merirosvot”) on vuonna 1941 valmistunut italialainen seikkailuelokuva. Emilio Salgarin samannimiseen romaaniin perustuvan elokuvan on ohjannut Enrico Guazzoni. Sen pääosia esittävät Massimo Girotti ja Clara Calamai.
Juoni.
Nuori metsästäjä Tremal-Naik rakastuu Adaan, jonka fanaattinen hindulahko on kaapannut papittarekseen. Ystävänsä Kamammurrin avulla Tremal-Naik vapauttaa Adan, mutta jää itse lahkon vangiksi. Vapautensa hintana hänet lähetetään murhaamaan vihattu brittikuvernööri lordi Brooke. Viime hetkellä Tremal-Naik saa tietää lordi Brooken olevan Adan kummisetä ja britit vangitsevat hänet. Sillä aikaa Kammamurri ja Ada matkustavat Mompracemin saarelle hakemaan apua brittien periviholliselta Sandokanilta ja tämän merirosvoilta. Sandokanin ystävä Yanez hankkiutuu hollantilaisen paronitar Van Zeelandin avulla Brooken linnoitukseen. Lopulta Sandokanin joukot lyövät britit ja Tremal-Naik ja Ada saavat toisensa.
Tuotanto.
Mustavalkoinen "I pirati della Malesia" on kuvattu Cinecittàn studioilla samaan aikaan kuin sen jatko-osa "Le due tigri". Kritiikin mukaan elokuvan näyttelijäsuoritukset ovat heikot eikä se tavoita Salgarille ominaista romanttisen seikkailun henkeä. Salgarin romaanista tehtiin vuonna 1964 Steve Reevesin tähdittämä uusi versio "Malesian merirosvot".
Konjugaatio (kemia)

Konjugaatio tarkoittaa kemiassa sellaista yhdisteen rakennetta, jossa kaksois- tai kolmoissidokset ovat yhteydessä toisiinsa yhden yksinkertaisen sidoksen kaltaisen sidoksen välityksellä. Konjugoituneissa systeemeissä sp2- ja/tai sp3-hybridisoituneen atomin p-orbitaalien peitto on suuri ja ne vuorovaikuttavat keskenään. Konjugaation katkaisee sp3-hybridisoitunut atomi. Konjugaatio vaikuttaa yhdisteen fysikaalisiin ja kemiallisiin ominaisuuksiin. Esitettäessä orgaanisten yhdisteiden rakennetta viivakaavalla konjugaatio ilmenee vuorottelevina yksin- ja moninkertaisina sidoksina. Konjugoituneissa systeemeissä sidoselektronit ovat usein delokalisoituneet. Konjugaatioon voivat osallistua myös vapaat elektroniparit ja siirtymämetalleilla d-orbitaalien elektronit. Esimerkkejä konjugoituneista yhdisteistä ovat muun muassa bentseeni ja muut aromaattiset yhdisteet, eräät dieenit kuten butadieeni, polyynit, sekä α,β-tyydyttymättömät karbonyyliyhdisteet ja nitriilit. Yhdistettä kutsutaan ristiinkonjugoituneeksi, mikäli se sisältää kolme rakenteellista ryhmää, joista kaksi eivät ole konjugoituneet keskenään, mutta ovat kummatkin konjugoituneena kolmanteen ryhmään.
Konjugaation vaikutus yhdisteiden fysikaalisiin ominaisuuksiin.
Kun yhdisteen rakenteessa on konjugaatiota, ovat sen rajaorbitaalit HOMO (highest occupied molecular orbital) ja LUMO (lowest unoccupied molecular orbital) energiatiloiltaan lähempänä toisiaan kuin yhdisteissä, joiden rakenteessa on isoloituneita moninkertaisia sidoksia. Tämä ilmenee yhdisteen absorboiman sähkömagneettisen säteilyn aallonpituuden kasvamisena. Jos konjugoituneiden sidosten määrä on alle 8, absorboi yhdiste UV-säteilyn aallonpituuksilla noin 200–400 nm. Kun konjugoituneita sidoksia on 8, on absorptio näkyvän valon aallonpituudella 400 nm, jolloin yhdisteet näyttävät vihertävänkeltaisilta. Esimerkiksi beta-karoteenin oranssinpunainen väri johtuu 11 konjugoituneesta kaksoissidoksesta, jotka on merkitty alla olevaan kuvaan punaisella.
Konjugaation vaikutus kemiallisiin ominaisuuksiin.
Konjugaatio vaikuttaa yhdisteen molekyyliorbitaalien energiatiloihin. Kokonaisenergialtaan konjugoituneiden yhdisteiden energiatila on alhaisempana kuin samankaltaisten isoloituneita moninkertaisia sidoksia sisältävien yhdisteiden kokonaisenergiat. Näin ne ovat siis termodynaamisesti niitä stabiilimpia. Konjugoituneiden sidosten HOMO on energiatilaltaan korkeammalla kuin isoloituneita monenkertaisia sidoksia sisältävien yhdisteiden HOMO:t. Tämän vuoksi konjugaatio tekee yhdisteestä helpommin reagoivan elektrofiilien kanssa. Konjugoituneet yhdisteet reagoivat konjugoimattomia helpommin myös nukleofiilien kanssa, koska konjugaation vuoksi LUMO on energiatilaltaan alempana kuin konjugoimattomien yhdisteiden LUMO.
Kansallinen palveluarkkitehtuuri

Kansallinen palveluarkkitehtuuri on ohjelma, jonka tavoitteena on luoda Suomeen yhteentoimiva digitaalisten palvelujen infrastruktuuri. Kansallisen palveluarkkitehtuurin (lyh. KaPA) avulla helpotetaan tiedon siirtoa organisaatioiden, kansalaisten, palvelujen ja tietojärjestelmien välillä. 
Kansallinen palveluarkkitehtuuri on osa hallituksen rakennepoliittista ohjelmaa, jolla mahdollistetaan julkisten palveluiden entistä tehokkaampi hyödyntäminen. Ohjelman ohjauksesta vastaa valtiovarainministeriö ja hankkeiden käytännön toteutuksesta vastaa Väestörekisterikeskus. Lisäksi Kuntaliitto auttaa kuntia sekä kuntayhtymiä sijoittamaan palveluarkkitehtuurin tuomat palvelut osaksi toimintaympäristöään sekä välittämään kuntasektorin tarpeet kansalliseen ratkaisuun. Kansallisen palveluarkkitehtuurin perusrakenteet luodaan vuoteen 2017 mennessä.
Kansallisen palveluarkkitehtuurin myötä uudistetaan Suomi.fi- ja Yrityssuomi.fi-verkkopalvelut. Ensimmäinen versio verkkopalvelun uudesta kehitysversiosta avautui osoitteessa beta.suomi.fi 15. joulukuuta 2015.
Keskeiset elementit.
Kansallisen palveluarkkitehtuurin keskeiset elementit ovat tiedon välityskerroksena toimiva kansallinen Suomi.fi-palveluväylä, kansalaisten, yritysten ja viranomaisten tarvitsemat yhteiset Suomi.fi-palvelunäkymät, uusi kansallinen sähköinen tunnistusratkaisu Suomi.fi-tunnistaminen (joka korvaa tällä hetkellä käytössä olevat Vetuma- sekä Tunnistus.fi-palvelut) sekä Suomi.fi-asiointivaltuudet-ratkaisu organisaatioiden ja luonnollisten henkilöiden roolien ja valtuutusten hallintaan.
Palveluarkkitehtuurin keskeisenä elementtinä toimii myös Suomi.fi-palvelutietovaranto (PTV), joka on kansallinen tietovaranto julkisen hallinnon palveluja ja toimipaikkoja kuvailevien tietojen (metatiedot) tallentamiseen, säilyttämiseen ja käyttöön rajapintojen kautta. Palvelutietovarannon tietomalli pohjautuu JHS 183 -suositukseen ("Julkisen hallinnon palvelujen tietomalli ja ryhmittely verkkopalveluissa").
Akonlahti

Akonlahti () on entinen kylä Karjalan tasavallan Kostamuksen kaupunkipiirikunnassa. Se sijaitsi Kiitesjärven (ven. "Kamennoje ozero") rannalla 30 kilometriä Kostamuksesta länteen.
Kymmentaloinen Akonlahden kylä mainitaan ensimmäisen kerran vuonna 1679. Muistitiedon mukaan sen perustajia olivat Tuuposen veljekset. Kylällä oli suuri merkitys Kalevalan ja karelianismin syntyyn. Ensimmäisenä siellä kävi Elias Lönnrot vuosina 1832 ja 1833 ja myöhemmin monet muut runonkerääjät. Taiteilijat Akseli Gallen-Kallela ja Louis Sparre vierailivat kylässä vuonna 1890. Akonlahden perinteestä kertoo kylässä syntyneen Vilho Jyrinojan kirja "Akonlahden arkea ja juhlaa".
1800- ja 1900-lukujen vaihteessa Akonlahti kuului Kontokin volostin Nilmilahden eli Munankilahden (ven. "Nilmaguba") kyläkuntaan. Vuonna 1905 siellä oli 53 taloa, kyytiasema, kirkko, koulu ja 358 asukasta. Akonlahdesta oli yhteys Suomen puolelle Kuhmon Rimmin kylään.
Neuvostoaikana perustettiin Uhtuan piiriin kuulunut Akonlahden kyläneuvosto, joka käsitti myös Jehrimänvaaran (ven. "Ehrinavara"), Lytän ("Ljuttja"), Munankilahden, Märkävaaran ("Mokrovary"), Sappovaaran ("Šapovara") ja Tetriniemen ("Teternavolok") kylät. Vuonna 1933 niissä oli 465 asukasta, jotka kaikki olivat karjalaisia. Akonlahdessa asukkaita oli 133. Sen kylänosiin kuuluivat Hukkasalmi, Kallivoniemi, Mihheinvaara, Nakrislahti, Nykyttilä ja Tulliniemi.
Jatkosodan aikana Akonlahti oli suomalaisten miehittämä. Sen asukkaista vain osa oli lähtenyt evakkoon, ja sodan loppuvaiheessa monet siirtyivät Suomen puolelle. Sodan jälkeen Akonlahteen keskitettiin asukkaita seudun tuhoutuneista kylistä. 1950-luvulla rajan lähellä ja huonojen kulkuyhteyksien päässä sijainnutta kylää alettiin pitää ”perspektiivittömänä”. Vuonna 1958 Akonlahden asukkaat siirrettiin Uhtualle ja kylän rakennukset poltettiin. Akonlahden kyläneuvoston alue liitettiin Vuokkiniemen kyläneuvostoon.
Nykyään Kiitesjärvet rannat kuuluvat Kostamuksen luonnonpuistoon, joka on avoinna matkailulle. Kesällä 1994 Akonlahden keskuspaikkaan Tulliniemeen pystytettiin kylästä kertova muistomerkki.
Miesten Superpesiksen kausi 2014

Superpesiksen kausi 2014 on Suomen pesäpallon pääsarjan Superpesiksen 25. kausi. Sarja pelattiin kaksinkertaisena, minkä lisäksi pelattiin välisarja siten, että jokaisella joukkueella on 30 runkosarjaottelua. Runkosarjan jälkeen pelattiin pudotuspelit, joihin pääsi kahdeksan parasta joukkuetta. Sarjan 12. sijoittunut ja alemman pudotuspelin eli runkosarjan 11. ja 10. sijoittuneiden joukkueiden välisen ottelusarjan hävinnyt joukkue karsivat putoamisesta kahta Ykköspesiksen parasta joukkuetta vastaan kaudelle 2015.
Runkosarja.
Lähde:
Naisten Superpesiksen kausi 2014

Superpesiksen kausi 2014 on Suomen pesäpallon pääsarjan Superpesiksen 25. kausi. 
Kaudeksi 2014 ainoa muutos joukkueissa oli Turku-Pesiksen luovuttama sarjapaikka. Ykköspesiksen voittaja saa täten suoran paikan Superpesiksestä kaudeksi 2015.
Runkosarja.
"Lähde:
Seichō Matsumoto

Seichō Matsumoto (21. joulukuuta 1909 – 4. elokuuta 1992) oli japanilainen kirjailija. Vuosina 1963–1971 hän johti seuraa Mystery Writers of Japan.
Suomeksi Matsumoton tuotannosta on julkaistu "Junaongelma" (1973) Sapo-sarjassa.
Anna-Liisa Rekola

Anna-Liisa Rekola (ent. "Ahmavaara", o.s. "Sundqvist", 11. marraskuuta 1922 Rovaniemi – 18. syyskuuta 2009 Helsinki) oli suomalainen toimittaja, joka työskenteli "Kaunis koti" -lehden päätoimittajana, sitten "Uuden Suomen" kulttuuritoimittajana ja vuodesta 1974 alkaen "Kotiliedessä", jossa hän erikoistui muun muassa arkkitehtuuriin ja asumiseen. Hän kirjoitti myös tietokirjoja puutarhan- ja kodinhoidosta.
Anna-Liisa Rekolan äiti oli kirjailija Annikki Setälä ja isä metsänhoitaja Jarl Sundqvist. Hän kirjoitti vanhemmistaan ja suvustaan muistelmateoksen "Miksi elämä erottaa" (Otava 1997). Rekolan ensimmäinen puoliso oli varatuomari Eero Ahmavaara ja toinen puoliso ministeri Esko Rekola. Ammattiyhdistysjohtaja Pekka Arvi Ahmavaara on Anna-Liisa Rekolan ja Eero Ahmavaaran poika.
Anitta Mattila

Anitta Hannele Mattila (s. 18. tammikuuta 1994 Karvia) on suomalainen iskelmälaulaja, joka esiintyy taiteilijanimellä Anitta. 
Ura.
Anitta Mattilan sisarukset Anniina, Anne ja Anneli ovat myöskin laulajia, ja he innoittivat hänet mukaansa esiintymään ja kiertämään Suomea jo hyvin nuoresta lähtien. Mattila aloitti musiikkiharrastuksensa 9-vuotiaana ja teki ensimmäisen keikkansa 12-vuotiaana, jonka jälkeen hän on keikkaillut satunnaisesti. Ensimmäinen levytys ”Hipi-Hepan joululahja” äänitettiin vuonna 2004. Seuraavaksi hän vieraili vuonna 2008 siskonsa Carpenters-teemalevyllä kappaleella ”Jambalaya”.
Yksityiselämä.
Anitta Mattilalla on kolme lasta.
Vasyl Lomatšenko

Vasyl Anatolijovytš Lomatšenko (, s. 17. helmikuuta 1988 Bilhorod-Dnistrovskyi, Ukrainan SNT) on ukrainalainen ammattinyrkkeilijä, entinen amatöörinyrkkeilijä, olympiavoittaja, maailmanmestari ja Euroopan-mestari. Vasenkätinen Lomatšenko on 168 senttimetriä pitkä. Ammattiurallaan hän on voittanut höyhensarjan WBO-liiton mestaruuden ja ylemmän höyhensarjan WBO-liiton mestaruuden. Lomatšenko kilpailee ylemmässä höyhensarjassa.
Amatöörinä Lomatšenko voitti höyhensarjan olympiakultaa vuoden 2008 kesäolympialaisista Pekingistä. Hän otti toisen olympiavoittonsa vuoden 2012 kesäolympialaisista Lontoosta, tällä kertaa kevytsarjasta. MM-kilpailuista hänellä on kaksi kultaa ja yksi hopea ja EM-kilpailuista yksi kultamitali. 
Kun nyrkkeilyn kaksinkertainen olympiavoittaja Vasyl Lomatšenko neuvotteli ammattilaissopimuksesta, hänellä oli yksi erityislaatuinen toive. Hän halusi otella MM-tittelistä heti ammattilaisdebyytissään. Se ei nyrkkeilyliittojen sääntöjen mukaan kuitenkaan ollut mahdollista. Lomatšenko otteli ensimmäisen ammattilaisottelunsa lokakuussa 2013 ja voitti José Ramirezin. Promoottori Bob Arum onnistui järjestämään ukrainalaiselle MM-mahdollisuuden jo tämän toiseen ammattilaisotteluun. Vain yhden ottelun kokemuksella mestaruusotteluun lähtenyt Lomatšenko kuitenkin hävisi kiistanalaisesti pistein Orlando Salidolle, mutta kolmas yritys toi toivotun tuloksen. Lomatšenko valtasi kolmannessa ammattilaisottelussaan WBO-liiton höyhensarjan mestaruuden voittamalla Gary Russell Jr:n pistein.
Yhtä nopeasti ammattinyrkkeilyn MM-tittelin on onnistunut voittamaan vain thaimaalainen Saensak Muangsurin.
Lomatšenko puolusti titteliään toista kertaa 2. toukokuuta 2015 Las Vegasissa Floyd Mayweatherin ja Manny Pacquiaon esiottelijana. Hän tyrmäsi puertoricolaisen Gamalier Rodriguezin ylivoimaisen esityksen jälkeen yhdeksännessä erässä Vuonna 2016 Lomatšenko siirtyi ylempään höyhensarjaan nyrkkeilemään ja tyrmäsi heti avausottelussaan Roman Martinezin tyrmäyksellä viidennessä erässä. Ensimmäisen kerran Lomatšenko puolusti ylemmän höyhensarjan mestaruutta vuoden 2016 marraskuussa ottelemalla Nicholas Waltersia vastaan. Lomatšenko voitti ottelun Waltersin luovutettua seitsemännen ja kahdeksannen erän väliselä tauolla.
Hän on hävinnyt käymistään 400:sta ottelusta vain kaksi, kerran amatöörinä ja kerran ammattilaisena.
Urantšimegijn Mönh-Erdene

Urantšimegijn Mönh-Erdene (, s. 20. maaliskuuta 1982 Arvaiheer sum, Övörhangai) on mongolialainen amatöörinyrkkeilyn olympiamitalisti. 174 senttimetriä pitkä ja 64 kilogrammaa painava Mönh-Erdene kilpailee kevyessä välisarjassa.
Mönh-Erdene saavutti pronssia kevyestä välisarjasta vuoden 2012 kesäolympialaisista Lontoosta. Hän oli mukana myös vuosien 2004 ja 2008 kesäolympialaisissa. MM-kilpailuista Mönh-Erdenellä on kaksi pronssia vuosilta 2009 ja 2013. Vuoden 2006 Aasian kisoista hän saavutti hopeaa. Aasian-mestaruuskilpailuista Mönh-Erdenellä on yksi kutakin mitalia.
Silja Paavola

Silja Paavola (s. 19. joulukuuta 1956) on Suomen lähi- ja perushoitajaliitto SuPerin entinen puheenjohtaja ja nykyinen Helsingin kaupunginvaltuutettu. Paavola on pohjakoulutukseltaan apuhoitaja. Lisäksi hän on suorittanut muun muassa psykiatrisen hoidon erikoisammattitutkinnon.
Paavola valittiin SuPerin puheenjohtajaksi ensimmäisen kerran liittokokouksessa vuonna 2012. Sitä ennen hän toimi SuPerin liittohallituksen ja työvaliokunnan jäsenenä vuodesta 2008 lähtien. 
Paavola valittiin jatkamaan puheenjohtajana uudelle nelivuotiskaudelle SuPerin liittokokouksessa 8. kesäkuuta 2016 sekä 15. syyskuuta 2020. Hän jäi eläkkeelle liiton puheenjohtajan tehtävästä 1. elokuuta 2024.
Vuosina 2004–2008 Paavola toimi SuPerin edustajiston jäsenenä.
Silja Paavola on työskennellyt muun muassa Helsingin kaupungin palveluksessa eri työpisteissä, ja hän on toiminut Helsingin kaupungin pääluottamusmiehenä vuosina 2007–2012.
Paavola oli SDP:n ehdokkaana vuoden 2025 kuntavaaleissa ja valittiin Helsingin kaupunginvaltuutetuksi 1 225 äänellä.
Niki Tuuli

Niki Tuuli (s. 26. lokakuuta 1995 Imatra) on suomalainen ratamoottoripyöräilijä. Hänen managerinaan toimii itsekin ratamoottoripyöräilyssä kilpaillut Vesa Kallio.
Ura.
Tuuli debytoi Superstock 600:n EM-sarjassa kaudella 2013, jolloin hän sijoittui sarjan 14:nneksi oltuaan parhaimmillaan neljäs ja kerättyään 36 pistettä. Kaudella 2014 Tuuli oli kolmesti palkintopallilla voittaen yhden kilpailun Assenissa ja oli sarjan lopputuloksissa neljäs. 
Toukokuussa 2015 hän debytoi villin kortin ansiosta Superstockin MM-sarjassa Donington Parkilla ollen yhdeksäs.
Vuonna 2019 Tuuli siirtyi ajamaan Ajo Motorsportin tallissa uuteen sähköratamoottoripyörien MotoE-sarjaan, jossa voitti paalupaikalta lähteneenä sarjan avauskilpailun Saksan Sachsenringillä.
Tuuli loukkaantui 22. toukokuuta 2022 Portugalissa Estorilin kilpailun lämmittelyssä. Hänen jalkateränsä jäi kaatumistilanteessa moottoripyörän ketjun ja rattaan väliin. Ensimmäinen leikkaus tehtiin hänelle jo samana päivänä ja toinen viikkoa myöhemmin. Jälkimmäisessä leikkauksessa häneltä amputoitiin kolme varvasta. Hän joutui jättämään kaksi MM-osakilpailua ajamatta, mutta palasi kilparadalle heinäkuun lopussa 2022. 
Tuuli ajoi kaudella 2024 Supersportin maailmanmestaruussarjassa EAB Racing -tallin Ducatilla. Hollannissa Assenin radalla ajetussa kilpailussa Tuuli ajoi kolmanneksi ja Ranskassa syyskuussa hän voitti kolmatta kertaa urallaan.
Kaudella 2025 Tuuli ajaa kiinalaisessa QJMotor Factory Racing -tallissa Supersport-luokan MM-sarjassa. Lokakuussa 2025 Tuuli ilmoitti lopettavansa uransa kauden jälkeen.
Aneriojärvi

Aneriojärvi on järvi Suomusjärvellä Salossa Varsinais-Suomessa. Se kuuluu Kiskonjoki–Perniönjoki-päävesistöön. Suurin aneriojärveen laskeva joki on siihen pohjoisesta laskeva Varesjoki, jonka valuma-alue on 57,1 km².
Luonnonympäristö.
Aneriojärvi kuuluu lintuvesien suojeluohjelmaan monipuolisen ja arvokkaan lintulajistonsa johdosta.
Kulttuuriympäristö.
Järven rantakylien Suomusjärven Laperlan ja Häntälän sekä Aneriojärveen pohjoisesta laskevan Varesjoen varrella sijaitsevan Kiikalan Yltäkylän vanhin asutus muodostavat Aneriojärven kyläasutuksen valtakunnallisesti merkittävän rakennetun kulttuuriympäristön. Sen piirissä kyläasutuksen rakenne on Varsinais-Suomelle tyypillisesti säilynyt tiivinä huolimatta iso- ja uusjaoista ja antaa hyvän käsityksen 1800- ja 1900-lukujen talonpoikaisesta rakentamisesta vauraalla maanviljelysalueella.
Vierailukohteita.
Aneriojärvellä on luonto-kulttuuripolku lähellä Kitulan taajamaa.
Vilppula (Kouvola)

Vilppula on Kouvolan tilastoalue, Elimäen suuralueella. Vilppulan tilastoalueella ei ole yhtään kokonaista taajamaa, mutta Vilppulan puolelle kuuluva lähes sadan asukkaan Sopen kylä kuuluu Korian taajamaan.
Alue on suurimmilta osin maaseutua. Tilastoalueen suurimpia kyliä ovat Löytty, Soppi, Takamaa ja Teuroinen.
Juri Mihailov

Juri Matvejevitš Mihailov (, 25. heinäkuuta 1930, Ulitino, Tverin alue – 15. heinäkuuta 2008, Tver) oli neuvostoliittolainen pikaluistelija. 
Nuoruudessaan Juri Mihailov harrasti nyrkkeilyä ja saavutti vuonna 1949 Neuvostoliiton nuorten nyrkkeilymestaruuskisoissa pronssia. Harrastuksiin kuului useampia urheilulajeja, mutta hän päätti keskittyä sitten pikaluisteluun. Vuonna 1954 hän osallistui ensimmäisen kerran pikaluistelussa maan mestaruuskilpailuihin luistellen vain suosikkimatkansa 1 500 metriä, jossa hän sijoittui neljänneksi. Seuraavana vuonna Mihailov osallistui Alma-Atan Medeolla kisoihin, joissa Jevgeni Grišin voitti ja teki uuden 1 500 metrin ME:n. Mihailov oli kisassa toinen. Vuoden 1955 maansa mestaruuskilpailuissa hän sijoittui 1 500 metrillä toiseksi Boris Šilkovin voittaessa. Yhteispisteissä Mihailov oli kuudes. 
Olympiavuodesta 1956 tuli Mihailovin menestysvuosi. Ennen vuoden 1956 talviolympialaisia Mihailov kilpaili Davosissa ja rikkoi maanmiehensä Grišinin edellisenä vuonna tekemän ME:n. Olympiakisojen avausmatkalla eli 500 metrillä Misurina-järven jäällä hän kaatui ja keskeytti. Kaksi päivää myöhemmin 30. tammikuuta 1956 oli Mihailovin suosikkimatka 1 500 metriä. Ensin kova kilpakumppani Grišin rikkoi Mihailovin juuri tekemän ME:n, mutta Mihailov saavutti saman ajan ja jakoi näin uuden ME:n ja olympiakullan Grišinin kanssa ajalla 2.08,6. MM-kisoissa Oslossa hän sijoittui 8:nneksi. Helmikuun lopulla käydyissä EM-kisoissa Helsingissä hän sijoittui 10:nneksi.
Olympiatalven lopulla Mihailov saavutti Neuvostoliiton mestaruuskilpailuissa yhteispisteiden hopeaa. Seuraavana vuonna hän osallistui vielä EM-kisoihin ja sijoittui 13:nneksi. Niistä tuli hänen viimeiset kansainväliset suurkilpailunsa. Hän lopetti luistelu-uransa vuonna 1961.
Tampereen Adventtikirkko

Tampereen Adventtikirkko on Suomen Adventtikirkon Tampereen seurakunnan käyttämä kirkkorakennus Pyynikinrinteen kaupunginosassa. Adventistien ohella kirkkotilaa käyttää myös Suomen Evankelisluterilaisen Lähetyshiippakunnan Johanneksen seurakunta.
IPR University Center

IPR University Center on kuuden suomalaisen yliopiston välinen erillislaitos, joka tuottaa ja levittää tietoa aineettomista oikeuksista sekä toimii linkkinä akateemisen maailman ja liike-elämän organisaatioiden välillä. 
IPR University Center aloitti toimintansa 1.1.2000, ja sen toimintaa tukee kannatusyhdistys IPR University Center Association ry.
Instituutti tarjoaa koulutuspalveluita ja järjestää perus- ja syventävää opetusta yliopistoille sekä täydennyskoulutusta IPR-asiantuntijoille, korkeakouluille, yrityksille, yhteisöille ja eri ammattiryhmille. IPR University Center edistää aineettomien oikeuksien tutkimusta ja jatkokoulutusta ja jakaa tietoa julkaisemalla IPRinfo-verkkolehteä, tarjoamalla tietopalveluja sekä ylläpitämällä oikeustapaustietokantaa, joka sisältää useita tuhansia tiivistelmiä kotimaisten tuomioistuinten aineettomia oikeuksia koskevista ratkaisuista. 
Instituutin taustalla toimiva kannatusyhdistys IPR University Center Association ry ylläpitää stipendirahastoa sekä edistää aineettomien oikeuksien alan asiantuntemusta, tutkimusta ja opetusta.
IPR University Center toimii yhteistyössä kuuden jäsenyliopistonsa, yritysten, julkisen sektorin sekä eri järjestöjen kanssa. Hallinnollisesti instituutti on kuulunut vuoden 2014 alusta osaksi Hanken Svenska handelshögskolania. Instituutin jäsenyliopistot vuonna 2021 ovat:
Instituutin johtajina toimivat Tuomas Mylly ja Juha Vesala.
Limousin (nautarotu)

Limousin on nautarotu, joka on kotoisin Ranskasta Limousinin ja Marchen seuduilta. Rotu tunnetaan Ranskassa nimellä "limousine". Limousin-nautoja vietiin Ranskasta ensi kertaa suuria määriä 1960-luvulla, ja nyt niitä pidetään noin 70 maassa. Niillä on luontaisesti sarvet ja niiden väri vaihtelee vaalean vehnänvärisestä tummempaan puna-kultaiseen, vaikkakin kansainväliset rodunkasvattajat ovat jalostaneet sarvettomia ja mustia limousin-nautoja.
Limousineja käytettiin alun perin lähinnä vetojuhtina, mutta kiinnostus niiden käyttämisestä korkealaatuisen lihan tuotantoon kasvoi noin 200 vuotta sitten. Ensimmäinen limousinin roturekisteri perustettiin Ranskassa vuonna 1886, jotta voitaisiin varmistaa rodun puhtaus ja parantelu pitämällä kirjaa ja jalostamalla vain niitä eläimiä, jotka täyttävät tiukasti laaditun rotustandardin.
Limousin-karja on ollut suosittu Ranskassa yli 200 vuotta sen lihan ominaisuuksien ja rodun tuotantotehokkuuden ansiosta. Tutkijat ovat kvantifioineet 1990-luvun alusta lähtien kyseisiä rotupiirteitä ja verranneet niitä muihin rotuihin löytäen limousineista niihin merkittävästi vaikuttavan myostatiini-geenin luontaisen variantin. Myostatiini-geeni on kaikilla nisäkkäillä ja se vaikuttaa lihasten kehitystä ohjaavaan proteiiniin. Geenin eri variantit saavat aikaan proteiineja, jotka eivät ole niin tehokkaita ohjaamaan lihasten kehitystä, mikä johtaa suurempaan lihasmassaan. Limousineilla esiintyvä myostatiinin hyödyllinen variantti tunnetaan nimellä F94L. Sen tuloksena syntyvä osittain toimiva proteiini johtaa limousinin kohtalaiseen lihaskehitykseen, ilman liiallisen lihasmassan tuomia haittoja.
Tampereen Metodistikirkko

Tampereen Metodistikirkko on Suomen Metodistikirkon Tampereen seurakunnan käyttämä kirkkorakennus Jussinkylän kaupunginosassa.
Metodistikirkko luopui kiinteistön omistuksesta vuonna 2023. Kirkkorakennus on tarkoitus purkaa uudisrakennuksen tieltä kunhan asemakaavan muutos saa lainvoiman.
Mitch Larkin

Mitch Larkin (s. 9. heinäkuuta 1993 Buderim, Sunshine Coast, Queensland) on australialainen selkäuinnin maailmanmestari ja olympiamitalisti. Hän edustaa brisbanelaista St. Peters Western Swim Clubia.
Larkin saavutti junioreiden Tyynenmeren-mestaruuskilpailuissa 2010 kultaa 400 metrin sekauinnissa, hopeaa 200 metrin sekauinnissa ja pronssia 200 metrin selkäuinnissa. Lisäksi hän ui alkuerissä Australian joukkueissa, jotka loppukilpailussa saivat kultaa 4 × 200 metrin vapaauintiviestissä ja hopeaa 4 × 100 metrin vapaauintiviestissä. Lontoon olympialaisissa 2012 hän sijoittui kahdeksanneksi 200 metrin selkäuinnissa.
Larkin voitti Glasgow'n Kansainyhteisön kisoissa 2014 kultaa 200 metrin selkäuinnissa ajalla 1.55,83. Lisäksi hän saavutti hopeaa 50 ja 100 metrin selkäuinneissa sekä 4 × 100 metrin sekauintiviestissä. Saman vuoden Tyynenmeren-mestaruuskilpailuissa Gold Coastissa hän sai pronssia 200 metrin selkäuinnissa ja 4 × 100 metrin sekauintiviestissä.
Larkin saavutti lyhyen radan MM-kilpailuissa Dohassa 2014 kultaa 100 metrin selkäuinnissa ajalla 49,57 ja pronssia 200 metrin selkäuinnissa ajalla 1.48,35. Lisäksi hän oli viides 50 metrin selkäuinnissa. Kazanin MM-kilpailuissa 2015 hän voitti maailmanmestaruuden 100 metrin selkäuinnissa ajalla 52,40 ja 200 metrin selkäuinnissa ajalla 1.53,58. Lisäksi hän sai hopeaa 4 × 100 metrin sekauintiviestissä ja oli neljäs 50 metrin selkäuinnissa. 
Larkin saavutti Rio de Janeiron olympialaisissa 2016 hopeaa 200 metrin selkäuinnissa ajalla 1.53,96 ja pronssia 4 × 100 metrin sekauintiviestissä sekä sijoittui neljänneksi 100 metrin selkäuinnissa. Saman vuoden Windsorin lyhyen radan MM-kilpailuissa hän saavutti kultaa 100 metrin selkäuinnissa ajalla 49,65 ja hopeaa 4 × 100 metrin sekauintiviestissä. Budapestin MM-kilpailuissa 2017 hän sai hopeaa sekajoukkueiden 4 × 100 metrin sekauintiviestissä ja oli kuudes 100 metrin selkäuinnissa.
Larkin voitti Gold Coastin Kansainyhteisön kisoissa 2018 kultaa 50, 100 ja 200 metrin selkäuinneissa, 200 metrin sekauinnissa ja 4 × 100 metrin sekauintiviestissä. Saman vuoden Tyynenmeren-mestaruuskilpailuissa hän saavutti kultaa 4 × 100 metrin sekajoukkueiden sekauintiviestissä, hopeaa 200 metrin sekauinnissa sekä pronssia 100 metrin selkäuinissa ja 4 × 100 metrin sekauintiviestissä. Hangzhoun lyhyen radan MM-kilpailuissa 2018 hän sai pronssia 200 metrin selkäuinnissa. Gwangjun MM-kilpailuissa 2019 hän saavutti kultaa 4 × 100 metrin sekajoukkueiden sekauintiviestissä ja pronssia 100 metrin selkäuinnissa.
Larkin sijoittui vuodelle 2021 siirretyissä Tokion olympialaisissa seitsemänneksi 100 metrin selkäuinnissa. Kansainyhteisön kisoissa 2002 hän saavutti 4 × 100 metrin sekauintiviesteissä kultaa sekajoukkueiden ja hopeaa miesten kilpailussa. Hän ui kummassakin viestissä vain alkuerissä.
Yksityiselämä.
Larkin seurusteli australialaisen uimari Emily Seebohmin kanssa vuosina 2015–2018, heidän oltuaan sitä ennen jo lapsuudenystäviä.
Chris Chittell

Christopher "Chris" John Chittell (s. 19. toukokuuta 1948, Aldershot, Hampshire) on englantilainen näyttelijä. Hänen tunnetaan Eric Pollardin roolista saippuasarjassa "Emmerdale", jossa hän on näytellyt vuodesta 1986 lähtien. Chittell on sarjan historian pisimpään mukana ollut näyttelijä.
Hän on naimisissa näyttelijä Lesley Dunlopin kanssa, joka näyttelee Brenda Walkeria "Emmerdalessa".
Tampereen Vapaakirkko

Tampereen Vapaakirkko on Suomen Vapaakirkon Tampereen seurakunnan käyttämä kirkkorakennus Puutarhakadulla aivan Tampereen ydinkeskustassa, Tammerkosken kaupunginosassa. Rakennus valmistui vuonna 1954 ja sen sekä siihen liittyvän kaksikerroksisen liikerakennuksen suunnittelusta vastasi arkkitehti Bertel Strömmer. Veneen keulaa tai goottilaista kaarta muistuttava sisäänkäynti on huomiota herättävä elementti rakennuksen muutoin melko tavanomaisessa julkisivussa. Julkisivun vaikuttavuutta on vielä erityisesti korostettu vetämällä se noin neljä metriä sisäänpäin katulinjasta. Vastaavasti liikerakennus on kaksikerroksisena huomattavan matala ja tarkoituksellisen pelkistetty ja kirkkorakennuksesta poiketen kiinnittyy katulinjaan. Rakennuksen tiloissa toimii sekä ViaDia Pirkanmaa ry että lounaskahvila.
Kirkkorakennus ja sen liikeosa on suojeltu asemakaavalla.
Terästammela

Asunto Oy Terästammela on Tampereen Osmonmäessä sijaitseva asuinkerrostalo, joka valmistui Tampereen asuntomessuille vuonna 1990. Rakennus edustaa kokeilevaa asuntorakentamista. Lähtöajatuksena oli käyttää betonin sijaan terästä runkomateriaalina. Kohteesta tuli Suomen ensimmäinen teräsrunkoinen asuinkerrostalo. Asuntomessujen jälkeen talo palkittiin Suomessa vuoden teräsrakenteena. Talon rakentaminen ei kuitenkaan johtanut teräsrakenteisen kerrostalotyypin laajaan yleistymiseen ja betonin valta-asema kerrostalorakentamisessa on pysynyt vakaana.
Kokeellisuus ilmenee myös tilasuunnittelussa. Rakennus muodostuu keskellä olevan lasiseinäisen porraskäytävän molemmin puolin olevista terästorneista, joista kummassakin on vain yksi asunto per kerros. Näin ollen asunnoilla ei ole lainkaan seinänaapureita. Kahdeksankerroksisessa talossa on yhteensä kymmenen asuntoa, joista neljä on kaksikerroksisia.
Rakennuksen julkisivua hallitsevien teräsrakenteiden teknisyys on varsin silmäänpistävää. Julkisivumateriaalina käytetty hopeanharmaa teräsohutlevykasetti vahvistaa high-tech -mielikuvaa.
Terästalo on kokonsa, muotonsa ja sijaintinsa vuoksi dominoiva. Se sijaitsee kolmion muotoisen tontin kulmalla, monien liikenneyhteyksien risteyskohdassa. Talon ei ollut tarkoituskaan sopeutua ympäröivän puu-Tammelan olemassa olevaan rakennuskantaan, vaan nousta alueen maamerkiksi. Tätä tukee kaksijakoisen rakennuksen harkittu sijoittaminen katunäkymien päätteeksi.
Adi Shamir

Adi Shamir (; s. 8. heinäkuuta 1952, Tel Aviv, Israel) on israelilainen kryptografi ja kryptoanalyytikko.
Hänellä on matematiikan BSc Tel Avivin yliopistosta 1973, sekä tietotekniikan MSc (1975) ja tietotekniikan PhD (1977) Weizmann-instituutista.
Yhtenä RSA-salauksen kehittäjistä hän Ron Rivestin ja Leonard Adlemanin kanssa vastaanotti Turing-palkinnon 2002 työstä julkiseen avaimeen perustuvien salausmenetelmien soveltamisesta käytäntöön.
Hän on ollut Academia Europæan jäsen vuodesta 2007. Hän on voittanut Japani-palkinnon vuonna 2017.
Ura.
Saatuaan tohtorinarvon 1977 hän vietti ensin vuoden Warwickin yliopistossa Britanniassa ja siirtyi sitten Yhdysvaltoihin MIT:iin, jossa toimi matematiikan apulaisprofessorina. Siellä hän tapasi ja aloitti yhteistyön Rivestin ja Adlemanin kanssa. 1980 Shamir palasi työskentelemään Weizmann-instituutiin. 2006 hänet kutsuttiin myös vierailevaksi professoriksi Pariisin École Normale Supérieureen.
Työ.
Paitsi, että on tullut tunnetuksi yhtenä RSA:n kehittäjistä, yhden "secret sharing" -menetelmän luojana, Feige–Fiat–Shamir-tunnistuksesta ja visuaalisen salauksen kehittäjänä, Shamir on myös tehnyt työtä eri salausmenetelmien heikkouksien löytämiseksi. Näihin lukeutuvat hänen työnsä Merkle–Hellman -salausmenetelmän murtamiseksi, differentiaalisen kryptoanalyysin kehitystyö Eli Bihamin kanssa ja kryptaavan tietokoneen akustinen vakoilu.
Bangkokin pommi-isku 2015

Bangkokin pommi-isku 2015 tapahtui Erawanin pyhäkön edustalla Ratchaprasongin risteysalueella Pathum Wanin alueella Bangkokissa, Thaimaassa 17.8.2015. Iskussa sai surmansa 20 ihmistä ja yli 120 haavoittui. Joukossa oli useamman medialähteen mukaan myös ulkomaalaisia uhreja.
Bangkokin keskustan Rajprasong-risteyksen lähelle oli asetettu ainakin kaksi pommia. Iskun kohteena oli kuuluisa nähtävyys, Erawanin pyhäkkö, jossa vierailee päivittäin tuhansia turisteja. Räjähdys tapahtui noin kello 19. Ensimmäinen räjähtänyt pommi oli kiinnitetty lyhtypylvääseen ja toinen moottoripyörään, kertoo Bangkok Post.
Knoevenagel-kondensaatio

Knoevenagel-kondensaatio on kondensaatioreaktio, joka tapahtuu niin kutsutun happamia vetyjä sisältävän aktivoidun metyleeniyhdisteen, esimerkiksi malonihappojohdannaisen, ja aldehydien tai ketonien välillä. Tuotteena muodostuu α,β-tyydyttymätön johdannainen. Knoevenagel-kondensaatiota voidaan pitää aldolikondensaation johdannaisreaktiona ja se on tärkeä hiili-hiilisidoksia muodostava reaktio. Reaktio on nimetty löytäjänsä Emil Knoevenagelin mukaan ja hän raportoi reaktion ensimmäisen kerran vuonna 1898. Knoevenagel-kondensaatio on osa eräiden muiden reaktioiden mekanismia, esimerkiksi osa Hantzschin pyridiinisynteesiä ja Gewald-reaktiota.
Reagenssit ja mekanismi.
Knoevenagel-kondensaatioissa nukleofiilina toimii aktivoitu metyleeniyhdiste, joka yleensä on enolaatti tai enolaatinkaltainen yhdiste. Nukleofiileinä reaktioissa käytetään usein malonihappoa tai sen estereitä kuten dietyylimalonaattia tai Meldrumin happoa, diketoneita kuten dimedonia, nitrometaania, syanoasetaattiestereitä tai maloninitriiliä. Elektrofiilinä reaktiossa toimii aldehydi tai ketoni ja elektrofiilillä ei usein ole protonia α-asemassa karbonyyliryhmään nähden, joten se ei voi muodostaa enolaattia reaktio-olosuhteissa.
Knoevenagel-kondensaatiossa katalyyttinä toimii emäs. Yleisesti käytettyjä katalyyttejä ovat ammoniumasetaatti, piperidiini, piperidiiniasetaatti, pyridiini tai alumiinioksidi tai zeoliitit. Lisäksi usein reaktioseokseen lisätään puskuriksi jotain happoa esimerkiksi etikkahappoa. Ensimmäisessä vaiheessa emäs vastaanottaa protonin aktivoidulta metyleeniyhdisteeltä, jolloin muodostuu enolaatti tai enolaatin kaltainen välivaihe. Nukleofiilinen enolaatti reagoi elektrofiilisen karbonyyliyhdisteen kanssa muodostaen aldolituotteen. Yleensä tätä aldolia ei eristetä vaan siitä eliminoituu vettä ja muodostuu α,β-tyydyttymätön yhdiste. Eliminoituva vesi voidaan poistaa reaktioseoksesta käyttämällä Dean–Stark-laitetta.
Knoevenagel-kondensaatiota voidaan nopeuttaa ja saantoa parantaa käyttämällä mikroaaltosäteilytystä lämmittämiseen tai ultraääntä sekoittamiseen. Myös neste- tai kiinteässä faasissa tapahtuvia liuottimettomia versioita tunnetaan. Mikäli malonihappoa tai dialkyylimalonaatteja toimiessa nukleofiileina ja käytettäessä pyridiiniä emäksisenä katalyyttinä tapahtuu usein esterien hydrolysoituminen malonihapoksi ja malonihapon dekarbosyloituminen α,β-tyydyttymättömiksi karboksyylihapoiksi. Tämä reaktio tunnetaan Döbner-muunnelmana kehittäjänsä Oscar Döbnerin mukaan ja on erittäin hyödyllinen valmistettaessa kanelihappojohdannaisia.